《贞义女祠》
宋代·王朝佐

濑水何泱泱，携篚向水旁。
低头事漂洗，不惜湿罗裳。
晨出未暮归，老母在高堂。
三十不愿适，焉知绣鸳鸯。
道逢困丈夫，行乞良可伤。
一饭妇女仁，况有残壶浆。
终焉感礼义，出词何慨慷。
贞洁恐无知，清流见肝肠。
悲哉伍子胥，百金何足偿。
惟有鸱夷心，可与增辉光。

作者简介：王朝佐（一二一五～？），字子材，庐江（今属安徽）人。理宗宝祐四年（一二五六）进士，年四十二。事见《宝祐四年登科录》卷三。今录诗五首。